**Spominsko obeležje pri Metelkovini , posvečeno Franu Metelku**

V petek, 7. junija 2019, po 18. uri je bilo pri Metelkovem domu – Metelkovini slovesno odkrito spominsko obeležje – spominska tristrana tabla, in sicer na pobudo Kulturnega društva dr. Ignacija Knobleharja s predsednico Sonjo Povše Krmc in s sodelovanjem OŠ Frana Metelka Škocjan in Občine Škocjan.

Na plošči so navedeni pomembnejši podatki o Metelku in njegovem delu; upodobitev je po svoji zamisli prispevala nekdanja učenka domače šole Katja Martinčič, ki ga je kot osnovnošolka upodobila že leta 2002. Leta 2011 pa je Metelka po svoji zamisli kot leseni kip upodobil gospod Ferenc Csernik, ki je kip načel zob časa, je pa fotografija kipa na spominski plošči.

V kulturnem programu so sodelovali Fantje z vasi, Pevska skupina Klasje, Cerkveni mešani pevski zbor Dobrava, Škocjanski rogisti in violinistka Tereza Zupet.

Vezno besedilo, ki ga je prispevala Marinka Cerinšek, je bilo v znamenju delovanja obeh Škocjancev v 19. stoletju– dr. Ignacija Knobleharja, misijonarja in raziskovalca Belega Nila; v tem letu v domači občini praznujejo 200-letnico njegovega rojstva, zato so ga poimenovali Knobleharjevo leto; ovrednoteno pa je bilo tudi delo drugega pomembnega moža duhovnika, raziskovalca slovenskega jezika Frana Metelka, saj je ustvarjal doma, na slovenskih tleh, in delal v duhu in za dobro slovenskega človeka ter za njemu **ljubo slovenščino**.

O njem je več povedal osrednji govornik dr. Stane Granda, ki je zbranim spregovoril o Metelkovem delu, razkril nekaj novih dejstev, Metelkov pomen za razvoj slovenskega jezika in njegovo delo kot gimnazijskega profesorja, saj je bil profesor mnogim znanim možem, med drugim tudi Francetu Prešernu. Vsekakor sta oba moža zaznamovala svoj čas in prostor s svojimi idejami, mislimi, dejanji.

Srečanje se je zaključilo z odkritjem spominskega obeležja in sklepnimi besedami predsednice kulturnega društva, ki je vesela pridobitve, razkrila pa je tudi že načrte dela v prihodnje.

Marinka Cerinšek

Objava še: <https://www.dolenjskilist.si/2019/06/08/220583/novice/dolenjska/FOTO_Franu_Metelku__velikemu_Slovencu__postavili_spominsko_tablo/>